
    Forord
   

   
    Hensikten med denne vitenskapelige antologien er å bidra til faglig utvikling av barnehagelærerprofesjonen. Ved å løfte frem barnehagelæreren som politisk aktør ønsker vi å rette blikket mot barnehagelærerens profesjonelle ansvar. Barnehagelærernes evne til å reflektere kritisk over egen praksis og handling påvirker hvert enkelt barn og deres hverdagsliv.
   

   
    Gjennom artiklene belyser forfatterne at pedagogikken ikke kan leve uten filosofien, og at vi ved bruk av filosofiens språk og begreper kan analysere pedagogiske spørsmål og problemstillinger. Filosofien utfordrer vårt tankesett og våre måter å forstå verden på. I en verden som stadig er i forandring, kreves det av oss som profesjonsutøvere at vi evner å stadig stille nye spørsmål og å se vår praksis på nye måter. I antologien diskuteres det hvordan barnehagelæreren skal lede mange ulike oppdrag, oppgaver og andre på avdelingen, basen og i barnehagen. En barnehagelærer som bruker sin kritiske og refleksive profesjonstenkning, kan oppdage barnet på nytt og se barnehagens posisjon i en politisert barnehagesektor. Barnehagelæreren er en viktig aktør og kan bidra til å utvikle og styrke praksis, både som leder og som
    
    
    politisk engasjert menneske.
   

   
    For mange av oss som er bidragsytere i denne antologien, startet dette engasjementet da vi møtte Brit Nordbrønd gjennom vår bachelorutdanning, mens andre har møtt Brit i andre sammenhenger. Felles for alle er at Brits engasjement gjør inntrykk. Denne antologien tilegnes Brit for hennes glødende engasjement for barnehageprofesjonen. I den siste artikkelen i antologien bidrar Brit med sine perspektiver på hva det kan bety at barnehagelærerne er politiske aktører. Hun sier at vi må våge å bruke vår dømmekraft. Med Barnehagelæreren som politisk aktør ønsker vi å bidra nettopp til dette: At barnehagelærere bruker sin dømmekraftog sine kunnskaper som profesjonelle barnehagelærere.
   

  

 
  
   
    Vi må bruke vår dømmekraft – hvis ikke tilpasser vi oss bare det politiske regimet uten å tenke over våre handlinger. Jeg tenker at dømmekraft handler om å våge. Barnehagelærere må bruke sin dømmekraft. De må våge å tenke igjennom hva de blir pålagt, og hvilket ansvar de har knyttet til verdiene i formålsparagrafen som skal styre alle i virksomheten og ligge til grunn for alt pedagogisk arbeid i barnehagen.
   

   
    Brit Nordbrønd

